钦定古今图书集成/明伦汇编/官常典/第069卷 > 东平王子嗣
## 钦定古今图书集成/明伦汇编/官常典/第069卷 > 东平王子嗣

按《宋书》本传：“东平王子嗣，字孝叔，孝武帝第二十七
子也。大明七年生，仍封东平王，食邑二千户，继东平
冲王休倩。休倩母颜，性理严酷，泰始二年，子嗣所生
母景宁园昭容谢上表曰：‘故东平冲王休倩，托荄璿
极，岐嶷夙表，降年弗永，遗嗣莫传。孝武皇帝敕妾子
臣子嗣出继为后。既承国祀，方奉烝荐，庶覃遐庆，式
延于远。而妾颜训养未恩，抚导乖理，情阙引进，义违
负螟。昔世祖平日，诡申慈爱，崩背未几，真性便发。犹
逼畏崇宪，少欲藏奄。自兹以后，专纵严酷，实显布宗
戚，宣灼宫闱，用伤人伦，爰恻行路。妾天属冥至，感切
实深，伏愿乾渥广临，曲垂照赐，复改命还依本属，则
妾母子虽陨之辰，犹生之年’。”许之。其年赐死时年四
岁。